Ego Beatrix, comitissa Jovigniaci, notum facio universis, presentes litteras inspecturis, quod, cum karissima domina mea Blanchia, illustris comitissa Trecensis, et dilectus dominus meus Th., natus ejus, comes Campanie et Brye palatinus, Willelmum, filium meum recepissent in hominem suum ligium de comitatu Jovigniaci et de pertinenciis ad eorum feodum pertinentibus, salvo jure alterius, et idem Willelmus postmodum, proprio motu et spontanea voluntate, se et totam terram suam in mea custodia posuisset: nos, ego scilicet et dictus Willelmus, dictis comitisse et comiti juravimus, tactis sacrosanctis reliquiis, quod, quocienscumque ab ipsis, vel ab altero eorum, per nuntium suum vel per litteras suas patentes, fuerimus requisiti, nos trademus eis vel eorum alteri castrum Jovigniaci, magnam scilicet fortericiam et parvam. Ipsi, autem, nobis jurari fecerunt, in animas suas, quod, infra quadraginta dies postquam fuerint extra excondium suum, ipsi nobis vel alteri nostrum reddent dictum castrum Jovigniaci, magnam videlicet fortericiam et parvam, in eo statu et bona fide in quo traditum fuerit eis aut uni eorum. In cujus rei testimonium, presentes litteras feci fieri et sigilli mei munimine roborari. Datum, anno Gracie Mº CCº vicesimo-secundo, die martis post quindenam Paschæ, apud Castrum-Theoderici.